Nariadenie Európskeho parlamentu a Rady (ES) č. 1128/2003
zo 16. júna 2003,
ktorým sa mení a dopĺňa nariadenie (ES) č. 999/2001 pokiaľ ide o predĺženie doby pre prechodné opatrenia
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 152 ods. 4 písm. b),
so zreteľom na návrh Komisie [1],
so zreteľom na stanovisko Európskeho hospodárskeho a sociálneho výboru [2],
po porade s Výborom regiónov,
v súlade s postupom stanoveným v článku 251 zmluvy [3],
keďže:
(1) Nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá na prevenciu, tlmenie a eradikáciu niektorých prenosných spongiformných encefalopatií [4], poskytuje jediný právny základ pre všetky právne predpisy týkajúce sa prenosných spongiformných encefalopatií v spoločenstve,
(2) Nariadenie (ES) č. 999/2001 stanovuje pravidlá pre určenie statusu ohľadom bovinnej spongiformnej encefalopatie (BSE) členského štátu, tretej krajiny alebo niektorej z jej oblastí. Na základe tohto statusu (ďalej len "status BSE") sa stanovia niektoré opatrenia týkajúce sa tlmenia BSE a obchodu s niektorými živými zvieratami a živočíšnymi produktmi a ich dovozu. Uvedené nariadenie stanovuje, že pred stanovením statusu BSE sa prijmú prechodné opatrenia na obdobie maximálne dvoch rokov.
(3) Nariadenie Komisie (ES) č. 1326/2001 [5] stanovuje prechodné opatrenia, ktoré sa majú používať po dobu maximálne dvoch rokov od 1. júla 2001.
(4) Pri používaní kritérií vymedzených v nariadení (ES) č. 999/2001 na stanovenie statusu BSE vyskytli určité problémy. Komisia prejednala s členskými štátmi prípadné zmeny týchto kritérií s cieľom dosiahnuť lepšie vzájomné zosúladenie statusu BSE a rizika. Výsledok týchto rokovaní môže byť významne ovplyvnený novými poznatkami v kapitole BSE Medzinárodného veterinárneho kódexu Medzinárodného úradu pre nákazy zvierat.
(5) Je nevyhnutné predĺžiť dobu používania prechodných opatrení, aby tieto jednania mohli byť uzavreté.
(6) Nariadenie (ES) č. 999/2001 by sa malo preto zmeniť a doplniť,
PRIJALA TOTO NARIADENIE:
Článok 1
V článku 23 nariadenia (ES) č. 999/2001 sa druhý pododsek nahrádza takto:
"V súlade s týmto postupom sa prechodné opatrenia prijímajú na obdobie končiace najneskôr 1. júla 2005, aby bol umožnený prechod od súčasného režimu k režimu stanovenému týmto nariadením."
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 16. júna 2003